CELEX: 62015TN0601
Language: mt
Date: 2015-10-22 00:00:00
Title: Kawża T-601/15: Rikors ippreżentat fit-22 ta’ Ottubru 2015 – CEVA vs Il-Kummissjoni

21.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 429/28
            
         Rikors ippreżentat fit-22 ta’ Ottubru 2015 – CEVA vs Il-Kummissjoni
   (Kawża T-601/15)
   (2015/C 429/36)
   Lingwa tal-kawża: il-Franċiż
   
      Partijiet
   
   
      Rikorrenti: Centre d’étude et de valorisation des algues SA (CEVA) (Pleubian, Franza) (rappreżentant: E. De Boissieu, avukat)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tikkundanna lill-Kummissjoni tħallas lis-CEVA s-somma ta’ EUR 59  103,21 skont il-Grant Agreement;
            
         
               —
            
            
               tikkundanna lill-Kummissjoni għall-ispejjeż kollha.
            
         
      Motivi u argumenti prinċipali
   
   Permezz ta’ dan ir-rikors, ir-rikorrenti titlob il-kundanna tal-Kummissjoni għall-ħlas tal-ewwel rata tal-kontribuzzjoni finanzjarja mogħtija fl-eżekuzzjoni tal-kuntratt SEABIOPLAS u tal-ftehim ta’ sussidji tagħha (“Grant Agreement”), dwar proġett ta’ riċerka u ta’ żvilupp teknoloġiku fil-qasam “L-alka li tirriżulta mill-akkwakultura sostenibbli bħala materja prima għall-bijoplastik bijodegradabbli”, wara tpaċija awtomatika għall-istess ammont magħmula minnha bħala rkupru, skont konklużjonijiet ta’ awditu finanzjarju tal-OLAF, tas-somom imħallsa lir-rikorrenti fil-kuntest tal-kuntratt PROTOP.
   Insostenn tar-rikors tagħha, ir-rikorrenti tinvoka, essenzjalment, motiv uniku, ibbażat fuq żbalji mwetttqa mill-Kummissjoni li jaffettwaw l-irkupru permezz ta’ tpaċija tal-ammonti riċevibbli tas-somom imħallsa mill-Kummissjoni lir-rikorrrenti. Ir-rikorrenti ssostni essenzjalment f’dan ir-rigward, li l-kundizzjonijiet ta’ tpaċija ma humiex issodisfatti. L-ewwel nett, l-ammont riċevibbli tal-Kummissjoni fuq ir-rikorrenti ma huwa la ċert u lanqas dovut. Sussegwentement, il-Kummissjoni ma osservatx l-Artikolu 87(2), dwar l-irkupru ta’ ammonti riċevibbli bi tpaċija, u l-Artikolu 88 dwar l-ikupru meta ma jsirx ħlas volontarju, tar-Regolament ta’ Delega tal-Kummissjoni (UE) Nru 1268/2012, tad-29 ta’ Ottubru 2012, dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni. Fl-aħħar nett, ir-rikorrenti ssostni li l-Kummissjoni ma għandha ebda azzjoni kuntrattwali fir-rigward tagħha. Sussidjarjament, fil-każ fejn il-Qorti Ġenerali tqis it-tpaċija bħala fondata, ir-rikorrenti ssostni li r-rimbors totali tas-sussidju li hija rċeviet imur kontra l-prinċipju ta’ proporzjonalità u jirrappreżenta arrikkiment indebitu tal-Kummissjoni.